b"\n_START_ARTICLE_\nJosefa Callao M\xc3\xadnguez\n_START_SECTION_\nBiografia\n_START_PARAGRAPH_\nEs va llicenciar en Filosofia i Lletres (especialitat Hist\xc3\xb2ria), a la Universitat Central de Madrid el 1930, i el 1931 va aprovar les oposicions al Cos Facultatiu d'Arxivers, Bibliotecaris i Arque\xc3\xb2legs. Mentre estudiava, va ser vocal de la Federaci\xc3\xb3 Universit\xc3\xa0ria de Madrid, va contribuir a fundar la Federaci\xc3\xb3 Universit\xc3\xa0ria Escolar (FUE) i la Uni\xc3\xb3 Federal d\xe2\x80\x99Estudiants Hispans (UFEH). El 1929 va participar en diferents campanyes de protestes universit\xc3\xa0ries i, juntament amb altres companyes, va ser detinguda, acusada d\xe2\x80\x99inj\xc3\xbaries al rei per la decapitaci\xc3\xb3 del bust d'Alfons XIII del Paranimf de la Universitat Central, i empresonada._NEWLINE_La seva primera destinaci\xc3\xb3 professional va ser a l'Arxiu de la Delegaci\xc3\xb3 d'Hisenda de Pal\xc3\xa8ncia, que ocup\xc3\xa0 entre agost i novembre de 1931. A finals d\xe2\x80\x99any va prendre possessi\xc3\xb3 de la pla\xc3\xa7a obtinguda en concurs-oposici\xc3\xb3 a l'Arxiu de la Corona d'Arag\xc3\xb3, a Barcelona, i al llarg de l'any seg\xc3\xbcent col\xc2\xb7labor\xc3\xa0 amb la Secci\xc3\xb3 de Cultura de la Resid\xc3\xa8ncia Internacional de Senyoretes Estudiants de Barcelona. El 19 d\xe2\x80\x99agost de 1933 es cas\xc3\xa0 amb Antoni Maria Sbert i, en comen\xc3\xa7ar la Guerra Civil, coincidint amb el per\xc3\xadode en qu\xc3\xa8 Sbert era conseller de Cultura de la Generalitat de Catalunya, va col\xc2\xb7laborar amb Jordi Rubi\xc3\xb3 i Balaguer en la creaci\xc3\xb3 del Servei de Biblioteques del Front._NEWLINE_S'exili\xc3\xa0 a Perpiny\xc3\xa0 i despr\xc3\xa9s a La Baule-les-Pins, al costat de Llu\xc3\xads Companys, i a Par\xc3\xads. Per mitj\xc3\xa0 de l\xe2\x80\x99ordre de 22 de juliol de 1939 va ser expulsada del Cos d'arxivers i bibliotecaris. El 2 de setembre de 1942 la fam\xc3\xadlia Sbert Callao part\xc3\xad cap a Marsella per salpar cap a Am\xc3\xa8rica, via Casablanca, fent escala a Or\xc3\xa0. El vaixell portugu\xc3\xa8s Nyassa els dugu\xc3\xa9, juntament amb centenars d'exilats, fins a Veracruz, M\xc3\xa8xic._NEWLINE_Col\xc2\xb7laboradora de la JARE (Junta d'Auxili als Republicans Espanyols), va exercir a M\xc3\xa8xic el c\xc3\xa0rrec de secret\xc3\xa0ria del grup femen\xc3\xad Mariana Pineda, que el 1945 es va fusionar amb Dones Antifeixistes Espanyoles i va donar lloc a la Uni\xc3\xb3 de Dones Espanyoles (UME)."